laion/Wikipedia-Exotic huggingface dataset:
אייק

האם התכוונתם ל... ואן אייק – שם משפחה של כמה אישים, שהמפורסמים שבהם הם כמה ציירים ממשפחת ציירים פלמית. (ניתן ללחוץ על הקישור על מנת לראות את כל האישים בעלי שם משפחה זה). יצחק (אייק) אהרונוביץ' – ימאי ישראלי, היה רב החובל של אוניות המעפילים "אקסודוס" ו"קיבוץ גלויות" אייק – כינוייו של דווייט אייזנהאואר, נשיא ארצות הברית ה-34 אייק טרנר – מוזיקאי אייק אייזקס – גיטריסט יהודי אייק ויליס – זמר אייק אמאדי - מדבב בסרט: אגדות מורטל קומבט: נקמתו של סקורפיון אייק קלנטון – האיש שבגללו התרחש קרב האקדחים באו. קיי. קוראל פאולה אייק – שחיינית הולנדית אייק אופייבו – כדורסלן אמריקאי אייק אופארה - כדורגלן אמריקאי
מריאנבורג

השם מריאנבורג, מ-Marienburg בגרמנית, פירושו "טירת מריה" (בדנית מאוית Marienborg ומבוטא מריאנבור). האם התכוונתם ל... אלוקסנה – עיר לחופי אגם אלוקסנה שבצפון לטביה, בגבול אסטוניה ורוסיה, הנקראת "מריאנבורג" בגרמנית טירת מאלבורק – טירה בעיר מאלבורק שבפולין, הנקראת "טירת מריאנבורג" בגרמנית מריאנבור (אנ') (Marienborg) – שמו של בית שנבנה במאה ה-18 בדנמרק, המשמש מאז 1962 כמעונו הרשמי של ראש ממשלת דנמרק
האחיות ברי

האחיות ברי (לעיתים בארי; באנגלית: The Barry Sisters; ביידיש: שװעסטער באַרי) הוא שם הבמה של קלרה ומיני בייגלמן – אחיות יהודיות-אמריקאיות, שהתפרסמו בשנות ה-40, ה-50 וה-60 כזמרות ג'אז (בעיקר סווינג) ביידיש. האחיות קלרה (קלייר; 2014-1923) ומיני (מירנה; 1976-1925) נולדו וגדלו ברובע הברונקס בניו יורק. תחילה הופיעו בשם "האחיות בייגלמן", אך עד מהרה שינו את שם הבמה שלהן ל"האחיות ברי". האחיות ברי הקליטו מאות שירים וביצועים בתשע שפות שונות, אך רוב הרפרטואר שלהן היה שירי יידיש מקוריים וכן עיבודים רבים של שירי יידיש מסורתיים בביצוע סווינגי. האחיות ברי הופיעו לעיתים קרובות בתוכנית הרדיו "Yiddish Melodies in Swing" (ניגוני יידיש בסווינג). בשיא הפופולריות שלהן, הופיעו האחיות בתוכניות טלוויזיה מרכזיות כמו אלו של אד סאליבן וג'ק פאר. ב-1959 נמנו עם האמנים הבודדים שהורשו להופיע מעבר למסך הברזל. בשנות השישים הופיעו האחיות ברי באולם אהל שם בתל אביב במסגרת תוכנית הבידור של קול ישראל אשר הועברה בשידור ישיר ברדיו. האחיות ברי הקליטו שירים גם יחד עם אמנים אחרים, בהם ברברה סטרייסנד ומוישה אוישר. ביי מיר ביסטו שיין מדיה וקבצים בנושא האחיות ברי בוויקישיתוף האחיות ברי, סרטונים בערוץ היוטיוב האחיות ברי, במסד הנתונים הקולנועיים IMDb (באנגלית) האחיות ברי, באתר MusicBrainz (באנגלית) האחיות ברי, באתר Discogs (באנגלית) האחיות ברי, באתר סטריאו ומונו האחיות ברי, דף שער בספרייה הלאומית ביוגרפיה קצרה והקלטות(הקישור אינו פעיל) באתר SaveTheMusic.com דיסקוגרפיה חלקית בקטלוג פרידמן של אוניברסיטת פנסילבניה דוד אסף‏, צ'ירי-בִּים צ'ירי-בּוֹם: פרידה מהאחיות בַּארִי, בבלוג "עונג שבת", 4 בדצמבר 2014 ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
ג'סטין ברת'ה

ג'סטין לי ברת'ה (באנגלית: Justin Lee Bartha; נולד ב-21 ביולי 1978) הוא שחקן קולנוע וטלוויזיה יהודי-אמריקאי. מוכר בשל תפקידו בסרט "אוצר לאומי" ובהמשכו "אוצר לאומי: ספר הסודות" וגם בסדרת הסרטים "בדרך לחתונה עוצרים בווגאס". ברת'ה נולד בפורט לודרדייל, פלורידה שבארצות הברית, והוא עבר עם משפחתו בגיל שמונה לעיירה וסט בלומפילד שבמישיגן. הוריו הם סטיבן ברת'ה, יזם נדל"ן ואילו אימו, בטי, היא מורה בבית ספר תיכון. יש לו אח אחד גדול ממנו, ג'פרי. ברת'ה גדל במשפחה יהודית-רפורמית והוא אף חגג בר מצווה. לאחר שסיים את לימודיו בתיכון וסט בלומפילד, עבר ברת'ה ללמוד קולנוע ותיאטרון בבית הספר לאמנויות ע"ש טיש של אוניברסיטת ניו יורק. בשנת 1998 ערך ברת'ה את הופעתו הראשונה בקולנוע בסרט "מועדון 54". בשנת 2003 שיחק בקומדיית הפשע "אהבה מחוץ לחוק" בכיכובם של בן אפלק וג'ניפר לופז, בסרט גילם ברת'ה את בראיין, אדם צעיר מוגבל שכלית שנחטף למטרת מיקוח עם אחיו עורך הדין המחוזי המצליח. ב-2004, עשה ברת'ה את פריצתו הקולנועית עשה ברת'ה כשהשתתף במותחן ההרפתקאות שובר הקופות "אוצר לאומי" שם גילם ברת'ה את דמותו של רילי פול שמצטרף אל בנג'מין גייטס שמגלם ניקולס קייג', במסעו לפיענוח רמז מסתורי שיוביל אותם אל האוצר הגדול ביותר בתולדות המין האנושי. ב-2006 שיחק ברת'ה בקומדיה "אין כמו בבית" בתור אייס חברו הטוב של טריפ, שגילם מתיו מקונוהיי, גיבור הסרט. ב-2007 שיחק ברת'ה בסרט ההמשך למותחן ההרפתקאות "אוצר לאומי", "אוצר לאומי: ספר הסודות". בסרט מצטרף רילי פול אל חברו פרנקלין בנג'מין גייטס וחברתו אביגייל צ'ייס (דיאן קרוגר) שמנסים לחשוף את האמת אודות רצח אברהם לינקולן. בשנת 2009, שיחק ברת'ה היה "להתאהב מחדש", בסרט מגלם ברת'ה את אראם, שכנה הצעיר של סנדי בגילומה של קתרין זיטה ג'ונס אם חד הורית ניו יורקית שרוצה לחוות מעט ריגושים ורומנטיקה בחייה. בנוסף, הוא הופיע בקומדיה שוברת הקופות "בדרך לחתונה עוצרים בווגאס", בסרט גילם ברת'ה את דמותו של דאג העומד להינשא לטרייסי. בנוסף ב-2009, הפיק בפועל וכיכב בסרט הקומי-רומנטי "החצי השני" לצד מלאני לורן. בשנת 2010, הופיע בסרט "הולי רולרס". ב-2011, שיחק בסרט ההמשך "בדרך לחתונה עוצרים בבנגקוק" וב-2013 בסרט ההמשך השני "הנגאובר 3: חוזרים לווגאס". בשנים 2012-2013 כיכב בסדרה הקומית "הנורמלים החדשים", לצד אלן בארקין. בשנת 2017 החל לשחק בסדרה "הטובות לקרב", דרמת משפטים אשר מהווה ספין אוף ל"האישה הטובה". אולם ב-30 במאי 2018 נודע שברת'ה לא ישוב לעונה השלישית. בשנת 2012, החל בזוגיות עם מאמנת הכושר, ליה סמית'. הזוג התארס ב-2013 ונישא ב-4 בינואר 2014 באואהו, הוואי. ב-13 באפריל 2014, נולדה בתם הראשונה, אסא שרלוט. ב-16 באפריל 2016 נולדה בתם השנייה, רובי. מדיה וקבצים בנושא ג'סטין ברת'ה בוויקישיתוף אתר האינטרנט הרשמי של ג'סטין ברת'ה (באנגלית) ג'סטין ברת'ה, במסד הנתונים הקולנועיים IMDb (באנגלית) ג'סטין ברת'ה, באתר "אידיבי", מאגר הידע העברי לקולנוע ישראלי ועולמי ג'סטין ברת'ה, באתר AllMovie (באנגלית) ג'סטין ברת'ה, באתר Rotten Tomatoes (באנגלית) ג'סטין ברת'ה, באתר Box Office Mojo (באנגלית) ג'סטין ברת'ה, במסד הנתונים הקולנועיים KinoPoisk (ברוסית) ג'סטין ברת'ה, באתר MusicBrainz (באנגלית) "TVLine.com on Twitter". Twitter. נבדק ב-2018-06-01.
ביל פריזל

ביל פריזל (באנגלית: William Richard "Bill" Frisell; נולד ב-18 במרץ 1951) הוא גיטריסט ומלחין ג'אז אמריקאי, סגנונו הייחודי של פריזל משלב השפעות מסגנונות הפולק, הקלאסי, הקאנטרי. מאז שנות השמונים נחשב פריזל לאחד מהגיטריסטים המובילים בג'אז ונודע בשילוב אפקטים רבים ביצירת הצליל הייחודי שלו. פריזל נולד בבולטימור, אך את רוב שנות נעוריו עבר באזור דנוור. בצעירותו ניגן בקלרינט ולמד מוזיקה באוניברסיטה של צפון קולורדו. המורה הראשון שלו לגיטרה באזור קולורדו היה Dale Bruning, איתו הוציא פריזל אלבום משותף בשנת 2000. כמו כן הוא למד אצל ג'וני סמית'. אחרי סיום לימודיו בקולורדו עבר פריזל ללמוד במכללת ברקלי למוזיקה בבוסטון. בין מוריו בברקלי ניתן למנות את ג'ים הול וג'ון דמיאן. מאז שנות השמונים הוציא פריזל מעל 20 אלבומים, חלקם הניכר ב-ECM וניגן עם הרכבים ואומנים רבים בהם נייקד סיטי, קני ווילר, פול מושן ולני סטרן, ג'ון זורן, אלוויס קוסטלו, סוזן וגה, יאן גרברק, ריקי לי ג'ונס, דייב הולנד, מריאן פיית'פול, ג'ון סקופילד, פול בליי, ג'ים הול, ג'ו לובנו ורבים אחרים. הוא כתב מוזיקה לסרט "טונגזי מאוהב". מדיה וקבצים בנושא ביל פריזל בוויקישיתוף אתר האינטרנט הרשמי של ביל פריזל (באנגלית) ביל פריזל, באתר אפל מיוזיק (באנגלית) ביל פריזל, באתר ספוטיפיי ביל פריזל, באתר AllMusic (באנגלית) ביל פריזל, באתר MusicBrainz (באנגלית) ביל פריזל, באתר Discogs (באנגלית) ביל פריזל, באתר Songkick (באנגלית) אתר "הבמה"
גוריציה

גוריציה (באיטלקית: Gorizia; בסלובנית: Gorica; בפורלן: Gurize או Guriza; בגרמנית: Görz) היא עיר בצפון-מזרח איטליה ליד הגבול עם סלובניה, והיא בירת נפת גוריציה והעיר הגדולה בה. העיר היא המרכז השלטוני, התיירותי, התעשייתי והמסחרי של כל האזור. מעברו השני של הגבול שוכנת העיר התאומה נובה גוריצה (Nova Gorica - "גוריציה החדשה"), ובין שתי הערים מתקיים שיתוף פעולה כמעט בכל התחומים. מסילת ברזל מפרידה בין שכונות שתי הערים, אף על פי שהגבול עצמו עובר מספר מטרים מערבית לה. תחנת הרכבת של נובה גוריצה היא המבנה היחיד בעיר הסלובנית השוכן ממערב למסילה, והיא משרתת את תושביהן של שתי הערים. מקור שמה של העיר הוא ככל הנראה במילה הסלובנית "gorica", שפירושה הוא גבעה קטנה. לפי מפקד התושבים של שנת 2009 חיים בעיר 35,980 תושבים. גוריציה שוכנת בשטח מישורי למרגלות הרי קוליו הידועים בזכות היין המיוצר בהם. בזכות ההרים הנמצאים צפונית לה העיר מוגנת מרוח קטבטית בורה הנושבת באזור. האקלים בעיר ובסביבותיה הוא ים-תיכוני, וזה אחראי למעמדה כיעד תיירותי. העיר גוריציה החלה להתפתח מטירה שהייתה במקום בתקופת הרומאים. היא שכנה לא רחוק מהדרך שחיברה את אקוויליה ואמונה. השם גוריציה נזכר לראשונה בשנת 1001 כאשר קיסר האימפריה הרומית הקדושה אוטו השלישי, תרם את הכפר והטירה שבו לפטריארך של אקוויליה. הכפר מכונה במסמך בשם "הכפר שנקרא בשפה הסלבית 'גוריצה'". החל במאה ה-12 ועד המאה ה-16 שמשה גוריציה כעיר המרכזית של רוזנות גוריציה (זו ישות בעלת מעמד עצמאי). בשנת 1500 מת הרוזן האחרון של גוריציה והמדינה נכבשה על ידי הרפובליקה של ונציה. בשנת 1509 השליטה בה עברה לבית הבסבורג, ובתקופת זו היא החלה להתפתח אל מחוץ לחומות הטירה ולגדול בקצב מהיר. גוריציה הפכה לעיר רב-לאומית והשפות שדוברו בה היו פורלן, ונטית, גרמנית וסלובנית, ולקראת סוף המאה ה-16 הייתה למרכז של הרפורמציה הפרוטסטנטית. במהלך המלחמות הנפוליאוניות גוריציה השתייכה לפרובינציות הצרפתיות של איליריה ומאוחר יותר נכבשה על ידי האימפריה האוסטרית. במהלך מלחמת העולם הראשונה נערכו קרבות עזים בגבעות ממערב לעיר בין האיטלקים לצבא האוסטרו-הונגרי. רוב העיר נהרס ורוב תושביה עזבו אותה במהלך 1916. הצבא האיטלקי כבש את העיר בחודש אוגוסט של אותה שנה, אך במהלך קרב קפורטו שנערך באוקטובר 1917 הצליח הצבא האוסטרו-הונגרי לכבוש את העיר מחדש ולהדוף את הצבא האיטלקי. בתחילת חודש נובמבר 1918 הצליח הצבא האיטלקי לכבוש את העיר מחדש. לאחר הסכם שביתת הנשק עם איטליה במלחמת העולם השנייה, בספטמבר 1943, העיר נכבשה על ידי הפרטיזנים היוגוסלבים, אך תוך זמן קצר נפלה תחת שלטון הנאצים שהפכו אותה לחלק מהאזור המבצעי החוף האדריאטי. לאחר תום המלחמה השתלטו הפרטיזנים על העיר שוב אך תוך זמן קצר היא עברה לשליטת בעלות הברית. ב-15 בספטמבר 1947 הוחזרה גוריציה לאיטליה באופן רשמי. החלק המזרחי של נפת גוריציה עבר לשליטת יוגוסלביה והעיר נחצתה לשניים במרכזה. בשנת 1948 החלו היוגוסלבים לבנות את העיר החדשה, נובה גוריציה על חורבות חלקה המזרחי של גוריצה, שרובו חרב במלחמה. אוסטריה קלגנפורט, קרינתיה, אוסטריה אוסטריה ליינץ, טירול, אוסטריה איטליה גרוסטו, טוסקנה, איטליה איטליה סאסארי, סרדיניה, איטליה הונגריה זאלאגרסג, הונגריה מדיה וקבצים בנושא גוריציה בוויקישיתוף אתר האינטרנט הרשמי של גוריציה עבודת כפייה של יהודים בגוריציה בתקופת מלחמת העולם השנייה, באתר יד ושם גוריציה, באתר אנציקלופדיה בריטניקה (באנגלית)
טומאה וטהרה (פירושונים)

האם התכוונתם ל... טומאה וטהרה – ביהדות טהרת המת – תהליך של רחיצה וניקיון, פנימי וחיצוני, אותו נוהגים לעשות לגופת המת על פי היהדות. טומאה וטהרה (אסלאם) – באסלאם טומאה וטהרה (סיקיזם) – בסיקיזם טומאה (פולינזיה) – בפולינזיה טומאה וטהרה (זורואסטריות) – בזורואסטריות, ראו גם מגדלי שתיקה טומאה (הכנסייה הפנטקוסטית) – בכנסייה הפנטקוסטית טומאה (מיתולוגיה יפנית) – במיתולוגיה יפנית טוהר (פירושונים)
המפלגה הלאומית

האם התכוונתם ל... המפלגה הלאומית של אוסטרליה המפלגה הלאומית הבריטית המפלגה הלאומית הסקוטית המפלגה הלאומית הסינית המפלגה הלאומית הערבית המפלגה הלאומית-דמוקרטית של גרמניה המפלגה הלאומית (דרום אפריקה) המפלגה הלאומית (מצרים) המפלגה הלבנונית הלאומית המפלגה הלאומית של ניו זילנד
בלבי

בלבי (בלטבית: Balvi) היא עיירה באזור מזרח לטגליה שבלטביה. העיירה מהווה מרכז מנהלי של המחוז מאז שנת 1949. אזכורה הראשון של בלבי הוא משנת 1224, ובשנת 1765 נבנו בה כנסייה קטנה ואחוזה של אציל פולני. כאשר לטגליה עברה לשלטון הרוסי ב-1772, האחוזה ניתנה למשפחת ילגין על ידי יקטרינה השנייה. הכפר היה מופרד מהאחוזה משנת 1915, ובלבי קיבלה מעמד כעיירה בשנת 1928. עם נסיגתם של הגרמנים מהעיירה ביולי 1944, העלו אותה באש, והעיירה נבנתה מחדש החל משנת 1945. בשלהי שנות השמונים היוותה בלבי מרכז ל"מהפכת השירה", אשר הובילה לעצמאות המדינות הבלטיות. באמצע שנות השלושים חיו בבלבי כ-400 יהודים, קרוב לחמישית מתושביה. בעיירה פעלו בתקופה זו תנועות נוער ציוניות, ומספר מיהודיה עלו ארצה. ב-1940 עברה העיירה לשלטון סובייטי. עם פלישת הגרמנים לברית המועצות ביוני 1941 פינו השלטונות הסובייטיים את העיירה, והצבא הגרמני כבש אותה. כחמישים מיהודי העיירה הספיקו להימלט ממנה מזרחה, וכ-150 פליטים יהודים הגיעו אליה. באמצע יולי 1941 רוכזו יהודי העיירה והכפרים הסמוכים אליה בגטו שהוקם בשכונה ענייה בה, אשר הוקף בגדר תיל. מעת לעת אירעו בגטו מקרי אונס ורצח בידי שוטרים לטבים. ב-8 באוגוסט 1941 רוכזו כ-500 יהודי הגטו בידי המשטרה הלטבית, תוך שנאמר להם כי הם עתידים להישלח לארץ ישראל. יהודי העיירה נשדדו, ולאחר מכן הועברו במשאיות לבורות שנחפרו מבעוד מועד ביער, ושם נורו במקלעים או נקברו בחיים. האוכלוסייה בעיר מתחלקת ללאומים הבאים: לטבים - 70.26% רוסים - 23.27% בלארוסים - 1.16% אוקראינים - 0.7% פולנים - 0.4% צוענים - 0.4% גרמנים - 0.31% אחר - 3.48% מדיה וקבצים בנושא בלבי בוויקישיתוף אתר האינטרנט הרשמי של בלבי "בלבי", באתר JewishGen (באנגלית) בלווי (Balvi), באנציקלופדיה של הגטאות, באתר יד ושם אלכסנדר קרוגלוב (רו'), בלבי, אנציקלופדיה של המחנות והגטאות (כרך II, חלק B, עמ' 1000), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
מארק ויוויאן פואה

מארק ויוויאן פואֶה (צרפתית: Marc-Vivien Foé‏; 1 במאי 1975, יאונדה, קמרון - 26 ביוני 2003, ליון, צרפת) היה כדורגלן קמרוני. פואה החל לשחק כדורגל במועדון קאנון יונד הקמרוני. את הופעת הבכורה בנבחרת הלאומית ערך בגיל 18, מול מקסיקו. שנה לאחר מכן הופיע במדי נבחרתו במסגרת במונדיאל 1994 שנערך בארצות הברית. פואה שיחק בכל שלושת משחקי הנבחרת בטורניר. בשנת 1996 עבר פואה לקבוצת לאנס הצרפתית בה שיחק במשך 4 עונות. פואה ביסס את מקומו בהרכב באופן מיידי והיה ממצטייני הקבוצה בעונת ב-1997/1998 בה זכתה הקבוצה באליפות. קבוצות רבות הביעו בו עניין, אך בשלהי עונה זו נפצע פואה ושבר את רגלו. פציעה קשה זו גרמה לו להחמיץ את מונדיאל 1998 בצרפת. לאחר שהחלים מן הפציעה ושיחק מספר משחקים עם לאנס, נרכש פואה על ידי וסטהאם יונייטד תמורת 4 מיליון פאונד. פואה שיחק 25 משחקים במדי הקבוצה וכבש שער אחד, אך לא תפס מקום קבע בהרכב. בשנת 2000 זכה עם נבחרת קמרון בגביע אפריקה השלישי בתולדותיה. בתום עונת 1999 עבר פואה לאולימפיק ליון, תמורת 6 מיליון פאונד, בשורותיה חזר להציג יכולת גבוהה. ליון סיימה בעונה הראשונה עם פואה במקום השני, ואחריה, בעונת 2001/2002, זכתה באליפות צרפת. בינואר 2002 הופיע במדי נבחרתו במסגרת טורניר גביע אפריקה לאומות שנערך במאלי. פואה בלט במדי נבחרתו בטורניר, וכבש את השער השלישי בחצי הגמר – מול נבחרת מאלי. בגמר ניצחה קמרון את נבחרת סנגל בדו-קרב פנדלים וזכתה בגביע. במונדיאל 2002 לא העפילה קמרון לשלב השני, אך פואה שיחק בכל אחד משלושת משחקי נבחרתו. בתחילת עונת 2002/2003 הושאל פואה לשנה למנצ'סטר סיטי, לאחר חיזורים ממושכים על ידי מאמן הקבוצה קווין קיגן אשר היה מעוניין לרכוש את השחקן, אך בגלל דרישות גבוהות מצד ליון שהחזיקה בכרטיס השחקן, הוא הושאל בתמורה לחצי מיליון פאונד. במנצ'סטר סיטי סייע פואה לקבוצה לבסס את מקומה בפרמייר ליג. פואה כבש בסיטי 9 שערים, והפך לאחד השחקנים האהודים ביותר בקבוצה. שערו האחרון של פואה במדי הקבוצה, הוא השער האחרון שנכבש באצטדיון ה"מיין רואד". פואה היה שותף להופעתה של נבחרת קמרון במסגרת גביע הקונפדרציות 2003. ב-26 ביוני, בדקה ה-72 של משחק חצי גמר הטורניר בין קמרון לקולומביה, במצב של 1:0 לטובת קמרון, התמוטט פואה על כר הדשא לאחר שלקה בליבו. פואה פונה מהמגרש כשהוא מחוסר הכרה. משם הועבר למרכז הרפואי באצטדיון, שם תוך כדי טיפול הפסיק לנשום, ולאחר כ-45 דקות של ניסיונות החייאה, נאלצו הרופאים לקבוע את מותו. משחק חצי הגמר המקביל בטורניר בין צרפת לטורקיה, נפתח לאחר דקת דומיה לזכרו. מדיה וקבצים בנושא מארק ויוויאן פואה בוויקישיתוף מארק ויוויאן פואה, באתר Transfermarkt מארק ויוויאן פואה, באתר BDFutbol מארק ויוויאן פואה, באתר WorldFootball.net מארק ויוויאן פואה, באתר National Football Teams מארק ויוויאן פואה, באתר FootballDatabase.eu אתר השחקן
אתלרד השני, מלך מרסיה

אתלרד (באנגלית: Æthelred; ‏ נפטר בשנת 911) היה מלך מרסיה. אתלרד נשא בפועל את התואר "לורד מרסיה" או "אלדורמן" (Ealdorman), אך בפועל מלך במרסיה, וזאת בשל היותו ואסאל של מלך ממלכת וסקס. בשנת 886 העניק לו אלפרד הגדול, מלך וסקס את השליטה בעיר לונדון לאחר שאתלרד נשא לאישה את אתלפלדה, בתו של אלפרד הגדול. במהלך שלטונו נלחם אתלרד קרבות רבים כנגד ויילס. בשנות חייו האחרונות העביר סמכויות רבות לאשתו, ולאחר מותו של אתלרד בקרב טטנהול בשנת 911, ירשה אשתו את כס המלוכה ושלטה אחריו. מדיה וקבצים בנושא אתלרד השני, מלך מרסיה בוויקישיתוף
החלוץ (סרט)

החלוץ הוא סרט ראינוע אבוד שצולם במצלמת 35 מ"מ Full Frame בשחור-לבן. הסרט צולם בארץ ישראל בשנת 1927 על ידי חברת "מולדת". זה היה ניסיון ראשון להפקת סרט באורך מלא, אחרי שורה של הצעות, רעיונות והפקות קצרות של דוקודרמות וסרטי פרסומת על ידי "הקינו סטודיו מולדת". הבמאי, התסריטאי והשחקן הראשי היה אלכסנדר פן. גיבור הסרט הוא דוד שטרן, יהודי יליד אוקראינה שעולה לארץ ישראל מתוך אידיאלים ציוניים. בארץ ישראל שטרן נתקל במציאות הקשה של אבטלה ומחסור שפוגמים באמונתו באידיאל הציוני והוא מחליט לחזור הביתה לברית המועצות, הן בשל התנאים החומריים והן בשל בקשתה של אמו הקשישה. אולם, ממש לפני העזיבה הוא נפגש עם חבר שנוזף בו על חולשת האופי שהוא מגלה, וזה, יחד עם שיחותיו עם כמה מוותיקי עולי ביל"ו, גורמים לו להתחרט על החלטתו לרדת מן הארץ והוא קורע את דרכונו. מפיק הסרט היה ירושלים סגל והצלם נתן אקסלרוד. צילומי הסרט החלו באוקטובר 1927 ברחובות ותל אביב. צילום סצנה ברחוב הרצל בה שטרן נראה בלבוש בלוי סחבות ומתמוטט מחמת רעב עוררה את תגובת העוברים והשבים שלא הבינו שמדובר בצילומי סרט וניסו לעזור לפן[דרוש מקור]. כאשר הועמדו על טעותם וגילו שמדובר בסרט הזעיקו את המשטרה שהחרימה את הצילומים. בכתבה שהתפרסמה בעיתון "דבר" נטען שמדובר בתעמולה אנטי ארץ ישראלית שממומנת מחו"ל וכל מטרתה ליצור מקסם שווא של תנאי מצוקה גדולים ששוררים בארץ ישראל. במכתב למערכת "דבר" השיב פן על טענות אלו וטען שמדובר רק בקטע שהוא חלק מסרט שמתאר סיפור ציוני של חלוץ והוא בעל מוטיבים שמטרתם לעשות דווקא תעמולה לארץ ישראל ולרעיון הציוני. אולם, הנזק כבר נעשה והפרסום הרע לסרט הִקשה על סגל להשיג מימון להמשך הצילומים. כמו כן, בין הצוות המקצועי של הסרט פרצו ריבים – הבמאי פן והצלם אקסלרוד לא הסכימו על מבנה סצנות הסיום, סגל כעס על אקסלרוד בגלל מה שחשב לחוסר מקצועיות שלו. בספר האוטוביוגרפי ירושלים בתל אביב טען ירושלים סגל כי כיוון שעיקר הסרט צולם ברחובות, הוא לא צפה בהתקדמותו משום שהיה עסוק בעבודתו כמתרגם. משהתפנה והגיע יום אחד לאתר הצילומים, התברר לו כי הצוות, שהיה צריך לצלם את בת האיכר בה מתאהב החלוץ רוכבת על סוסה אצילה, וצילם אותה במקום זאת על סוסת עבודה בהריון מתקדם. חוסר הרצינות שראה הרתיח אותו והוא החליט להפסיק את הצילומים. בסופו של דבר הוסרטו רק 25 דקות מהסרט והוא מעולם לא יצא לאור או הוקרן על גבי המסך הגדול. התשליל של הסרט עלה באש בדליקה שהייתה במשרדו של סגל ב-1965. במוטיב של "ירידה מהארץ בגלל יאוש מהמצב" השתמשו בסרטים רבים, למשל, "זאת היא הארץ" של ברוך אגדתי מ-1935. משה מוסק, זיכרונותיו של נתן אקסלרוד, יוצר הסרט, באתר הארץ, 10 באפריל 2024 לצורכי תעמולה אנטי א"ית, דבר, 28 באוקטובר 1927 אלכסנדר פן, לצלום ברחוב הרצל בת"א, דבר, 8 בנובמבר 1927 "ירושלים בתל אביב"
אבימלך

האם התכוונתם ל... אבימלך מלך גרר – דמות מקראית מספר בראשית אבימלך בן גדעון – דמות מקראית מספר שופטים, מלך שכם ברית אברהם ואבימלך – סיפור המופיע בספר בראשית, פרק כ"א, פסוקים כ"ב–ל"ד דמות דמיונית מתוך האופרה שמשון ודלילה
פיבונאצ'י (פירושונים)

האם התכוונתם ל... פיבונאצ'י – מתמטיקאי איטלקי. סדרת פיבונאצ'י – במתמטיקה, סדרה ששני איבריה הראשונים הם 1 ו-1, וכל איבר אחר בה שווה לסכום שני קודמיו ערימת פיבונאצ'י – במדעי המחשב, סוג של מבנה נתונים
כרכן חלק

כַּרְכָן חָלָק (שם מדעי: Zamenis hohenackeri taurica; בעבר: Elaphe hohenackeri taurica) הוא מין נחש. אורכו של הכרכן החלק מגיע עד תשעים ס"מ, אך כרכנים שנמצאו בחרמון קצרים בהרבה. צבעו של הכרכן הוא אפור, לעיתים עם גוון חום. קשקשים חלקים מעניקים לעור הכרכן גוון מבריק. הגחון שחור מבריק. לאורך גבו כתמי רוחב צרים לא סדורים. על העורף זוג כתמים, שלפעמים מחוברים ביניהם בחלקם הקדמי ויוצרים מעין צורת פרסה. הכרכן חי באזורים סלעיים בהרים גבוהים. יש לו תנועה מהירה המאפשרת לו להתחבא מפני אויביו בתנועה מהירה אל מתחת אבן או סדק באדמה. הכרכן פעיל ביום וניזון ממכרסמים קטנים ולעיתים גם מזוחלים. נקבת הכרכן החלק מטילה בין 7-3 ביצים בקיץ. לכרכן חלק שני תת-מינים: Z.h. taurica, Z.h. hohenackeri. בישראל ניתן למצוא את תת-המין Z.h. taurica שתפוצתו בחרמון ובצפון רמת הגולן. תפוצה עולמית: הקווקז, צפון איראן, טורקיה, לבנון, סוריה ובאופן נדיר בצפון ישראל. אביעד בר, גיא חיימוביץ ואמיר ארנון, זוחלים ודו-חיים בישראל - מדריך שדה, מהדורה שלישית 2022. ISBN 978-965-91880-2-4, עמודים: 202-203 מדיה וקבצים בנושא כרכן חלק בוויקישיתוף כרכן חלק, באתר ITIS (באנגלית) כרכן חלק, באתר NCBI (באנגלית) כרכן חלק, באתר GBIF (באנגלית) כרכן חלק באתר הרשימה האדומה של IUCN מילון בעלי חיים – א"י (תש"ס), 2000, באתר האקדמיה ללשון העברית
חאל פאר

חאל פאר (במלטית: Ħal Far - "עיר העכברושים") הוא אזור התעשייה הגדול ביותר במלטה. האזור שוכן בדרום-מזרחו של האי מלטה, לחופי הים התיכון, כקילומטר וחצי בלבד ממערב לנמל החופשי של מלטה, הנמל הגדול והחשוב במדינה. אורכו של אזור התעשייה ממזרח למערב הוא כקילומטר וחצי, ורוחבו המרבי כקילומטר אחד. בעבר שכן במקום שדה תעופה של מטוסי חיל האוויר הבריטי ושל חיל הים הבריטי, שהחל לפעול ב-1 באפריל 1929. שדה זה היה שדה התעופה הראשון במלטה, והוכשרו בו שני מסלולי טיסה: 13/31 באורך של 6,000 רגל ו-9/27 שאורכו עמד על 4,800 רגל. במלחמת העולם השנייה ספג השדה נזקים כבדים מהפצצות אוויריות של חילות האוויר של מדינות הציר, אך מעולם לא הושבת. במהלך ההפצצות שהחלו ב-11 ביוני 1940 והסתיימו ב-21 במאי 1943, הוטלו על השדה פצצות במשקל כולל של 2,300 טון. לאחר המלחמה ועד 31 באוגוסט 1967, המשיך השדה לשמש את הצבא הבריטי, בעיקר כבסיס אימונים, ושני מסלולי הטיסה נסללו בשנת 1959. השטח הועבר לממשלת מלטה בחודש ינואר 1979, אשר פיתחה בו את אזור התעשייה. מסלולי הטיסה וההסעה הוסבו לדרכים לכלי רכב, והמבנים התעשייתיים הוקמו לאורכם. המסלול המרכזי של שדה התעופה הפך בחלקו למסלול מרוצים. עוד שוכן במקום מתקן כליאה לפליטים המגיעים למלטה מאפריקה בדרך היבשה. מדיה וקבצים בנושא חאל פאר בוויקישיתוף
היפרפלזיה מולדת של האדרנל

הִיפֶּרְפְּלַזְיָה (יְצִירַת יֶתֶר) מולדת של האדרנל (באנגלית: Congenital adrenal hyperplasia, CAH) היא שם כולל למספר מצבים רפואיים הנובעים ממוטציה בגנים של האנזימים האחראים לייצור קורטיזול על ידי בלוטת יותרת הכליה (בלוטות האדרנל). התסמינים הנפוצים ביותר של מצבים אלה קשורים לייצור עודף של אנדרוגנים על ידי בלוטת יותרת הכליה. למחלה שלוש דרגות חומרה, הנובעות ממוטציות שונות של הגן: Salt wasting CAH - דרגת החומרה הגבוהה ביותר. קורית במחסור של האנזים 21-הידרוקסילזה (אנ'). במצב זה, אין ייצור אלדוסטרון בבלוטת האדרנל, והגוף אינו יכול לשמר נתרן (או מלח), ורוב הנתרן אובד בכליות (מכאן השם ״בזבוז מלח״). אובדן הנתרן בשתן מוביל להתייבשות ולהלם בתינוקות שזה עתה נולדו, ולפעמים אף למוות. כמו כן, בעקבות ייצור לא מאוזן של האנדרוגנים, תינוקות ממין נקבה ייוולדו עם איברי מין חיצוניים בלתי מוגדרים או זכריים, ואיברי מין פנימיים נקביים. Simple virilizing CAH - דרגת חומרה בינונית. חסר האנזים 21-הידרוקסילזה אינו מוחלט, ולכן יש ייצור מוגבל של אלדוסטרון. משום כך חסר הנתרן אינו מלא ואין איום על חיי הוולדות. נקבות תיוולדנה עם איברי מין חיצוניים בלתי מוגדרים ואיברי מין פנימיים נשיים; זכרים יסבלו מהתפתחות מינית מוקדמת וגובה נמוך. Non-classical CAH - המצב הנפוץ ביותר והקל ביותר של המחלה. המחסור ב-21-הידרוקסילזה הוא קל, ורוב התסמינים נגרמים מעודף אנדרוגנים. בקרב נשים, המצב יכול לבוא לידי ביטוי בהתפתחות מינית מוקדמת, אל-וסת, שיעור יתר, השמנה ובעיות פוריות. אצל גברים, המצב יכול לבוא לידי ביטוי בהתפתחות מוקדמת וגובה נמוך. צורת איברי המין אינה משתנה במצב זה. זוהי מחלה גנטית רצסיבית, ועל כן יסבלו ממנה רק ילדים ששני ההורים נושאים את גן המחלה. אם אחד ההורים מבטא את הגן למצב הלא קלאסי הקל, וההורה השני מבטא את הגן לאחד המצבים הקשים, יסבול הילד מהמצב הקל בלבד. בקרב האוכלוסייה היהודית בישראל נפוצה הנשאות למחלה בעיקר אצל אשכנזים. הטיפול הוא בדרך כלל על ידי נטילת קורטיקוסטרואידים כגון דקסמטזון, פרדניזון ועוד. במקרים של ויריליזציה (אנ') (virilization) של איברי המין אצל נשים, מבוצע ניתוח פלסטי המעניק לאיבר המין מראה נשי. כאמור, מערכת הרבייה הפנימית אינה נפגעת, ונשים אלה יכולות ללדת ילדים. כמו כן, אדם שידוע לו כי קיימת נשאות של הגן במשפחתו יכול להיבדק גנטית יחד עם בן זוגו על מנת למנוע לידת ילדים הלוקים במצב הקשה של המחלה. מדיה וקבצים בנושא היפרפלזיה מולדת של האדרנל בוויקישיתוף הערך "תסמונת אדרנוגניטלית - Adrenogenital syndrome", באתר ויקירפואה היפרפלזיה מולדת של האדרנל, באתר אנציקלופדיה בריטניקה (באנגלית) ערך זה הוא קצרמר בנושא רפואה. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
הנמל החופשי של מלטה

הנמל החופשי של מלטה (אנגלית Malta Freeport; מלטית Il Port Ħieles ta' Malta) הוא נמל חופשי השוכן במפרץ מרסשלוק בתחומי העיר בירזבוג'ה (Birżebbuġa) בדרום-מזרחו של האי מלטה במלטה. הנמל העוסק בשינוע מטען בלבד, הוא השער הימי הגדול והחשוב ביותר במדינה. הוא מופעל על ידי "מלטה פריפורט טרמינלס בע"מ" (Malta Freeport Terminals Ltd) אשר נוסדה בשנת 2001, ושייך ל"חברת מלטה פריפורט בע"מ" (Malta Freeport Corporation Ltd) אשר נוסדה בשנת 1988 ומשמשת גם כגוף מפקח. שתי החברות פועלות לפי זיכיון מממשלת מלטה, שהוארך בשנת 2008 ל-65 שנים, והן פועלות בתיאום עם הרשות הימית של מלטה (Malta Maritime Authority, ראשי תיבות MMA). בנמל המכולות שני טרמינלים ובהם חמישה רציפים בסך הכל, שאורכם נע בין 118 ל-1,000 מטרים, ומימיהם מאפשרים שקיעה של 9.5 עד 17 מטרים. רציף נוסף לאוניות גל-נוע (RORO) משתרע לאורך של 220 מטרים ומימיו מאפשרים שקיעה מרבית של 15.5 מטרים. שטחו הכולל של הנמל הוא 613,243 מ"ר ובו מקום לאחסנת 11,831 מכולות. בשנת 1990 טיפל נמל המכולות ב-94,500 יחידות, אך נתון זה גדל ל-1,461,174 בשנת 2004. אזור האחסנה בנמל משתרע על פני שטח של 14,400 מ"ר, מהם 6,000 מ"ר מקורים, ובאתר שוכן גם מבנה משרדים בשטח של 4,400 מ"ר המושכר לשימושן של חברות ספנות ומסחר. הנמל החופשי שוכן במרחק של 1.5 ק"מ ממזרח לאזור התעשייה הגדול במדינה השוכן בחאל פאר וכ-6 ק"מ דרומית-מזרחית לנמל התעופה הבינלאומי של מלטה בלואה. מדיה וקבצים בנושא הנמל החופשי של מלטה בוויקישיתוף אתר האינטרנט הרשמי של הנמל החופשי של מלטה